Man in hof ná hy kind glo probeer gryp‘n Skermgreep uit die video. ŉ 24-jarige man het Vrydag in die Roodepoort-landdroshof verskyn nadat hy ŉ dag tevore glo ŉ jong kind by ŉ winkelsentrum in Florida aan Gauteng se Wes-Rand probeer gryp het. Maroela Media het vroeër berig hoe ŉ ma, haar vierjarige dogtertjie en ŉ vriendin omstreeks 17:00 by ŉ tafel in ŉ pizza-restaurant in die Goldman Crossing-sentrum sit. ŉ Man storm dan skielik nader, spring oor ŉ lae reling en kry die kind in ŉ wurggreep beet. Kapt. Kay Makhubela, polisiewoordvoerder in Gauteng, het gesê die “onbekende man het die kind aan die nek gegryp, asof hy haar wou saamneem”. ŉ Omstander gryp blitsig in om die man in bedwang te bring en hy word in hegtenis geneem. Die voorval het intussen heelwat bespiegeling uitgelok. Die motief vir die aanval is in hierdie stadium egter onduidelik en dit blyk dat die man nie aan die slagoffers bekend is nie. Makhubela het verdere navrae oor die hofverskyning na die Nasionale Vervolgingsgesag (NVG) verwys. Maroela Media het ŉ navraag aan die NVG gerig.